b'\n_START_ARTICLE_\nNiels Bohr Institutets \xc3\x86resmedalje\n_START_PARAGRAPH_\nNiels Bohr Institutets \xc3\x86resmedalje blev indstiftet i 2010 i anledning af 125-\xc3\xa5ret for Niels Bohrs f\xc3\xb8dsel. \xc3\x86resmedaljen bliver hvert \xc3\xa5r tildelt en s\xc3\xa6rligt fremragende forsker, der arbejder i Niels Bohrs \xc3\xa5nd. Medaljen uddeles \xc3\xa5rligt ved en ceremoni p\xc3\xa5 institutet. I begrundelsen for tildelingen, som fremg\xc3\xa5r af det diplom, der medf\xc3\xb8lger, er "At fremme og opmuntre samarbejde mellem enkeltpersoner og nationer gennem videnskab. Tildelt i anerkendelse af modtagerens bidrag til en \xc3\xa5ben udveksling af ideer og erfaring"._NEWLINE_Medaljen er udf\xc3\xb8rt af billedhuggeren Rikke Raben for Niels Bohr institutet. P\xc3\xa5 forsiden ses et portr\xc3\xa6t af Niels Bohr, et atomtegn og stjerner. Bagsidens illustration er inspireret af et citat fra Bohr: What is it that we human beings ultimately depend on? We depend on our words. We are suspended in language. Our task is to communicate experience and ideas to others._NEWLINE_Medaljen er udf\xc3\xb8rt i s\xc3\xb8lv p\xc3\xa5 Den Kgl. M\xc3\xb8nt. Den er realiseret via en donation fra C.L. Davids Fond._NEWLINE_Teksten p\xc3\xa5 bagsiden af medaljen: Unity of Knowledge - titlen p\xc3\xa5 et foredrag Bohr holdt p\xc3\xa5 Columbia University i 1954. Nosce te ipsum er latin og betyder "kend dig selv". Det st\xc3\xa5r over indgangen til Oraklet i Delfi, Apollon templet i Gr\xc3\xa6kenland.'